

# **PGA skólinn á Íslandi - Útskriftardagur 17 júní 2025**

Kæru útskriftarnemar, PGA skólastjórnendur og aðrir góðir gestir.

Í ár hlotnast mér sá heiður að ávarpa ykkur á sjálfan Þjóðhátíðardaginn okkar. Fyrir það þakka ég í einlægni. Í dag er tími uppskeru og gleði.

Ég vil byrja á að óska 42 útskriftarnemendum dagsins innilega til hamingju! Ekki síður kennurum og aðstandendum.

**SÝN**

Í dag eru tæplega 30.000 manns skráðir sem meðlimir í Golfhreyfinguna hér á landi í 62 golfklúbbum víðs vegar um landið. Aldrei hafa fleiri íslenskir kylfingar verið að keppa á helstu mótaröðum heims, úrval golfferða hefur aldrei verið meira og íþróttin hefur aldrei verið vinsælli. Það er því ljóst að viðskiptavinurinn er til staðar og jafnvel nokkrir á húninum ykkar nú þegar. ☺

En sem forseta Golfsambands Íslands vil ég fá að nota tækifærið og taka þetta í aðeins stærra samhengi með ykkur. Ef þið hafið ekki nú þegar fundið þá taug sem snerti ykkar hvað dýpst í kennslunni, þá vil ég hvetja ykkur við þetta tækifæri til að skapa ykkur sýn og setja ykkur markmið um hvaða spor þið viljið markera í golfsögu Íslands. Því það er kannski engin tilviljun að golf á Íslandi er ein stærsta íþrótt landsins. Stanslaus vöxtur er afrakstur þrotlausrar vinnu sjálfboboðaliða, frumkvöðlahugsunar, hugvits og kjarks. Sem allt byggði á ákveðinni sýn þeirra sem lögðu grunn að einhverju stærra. Þetta er allt fólk eins og ég og þú. Við hér inni.

Á skólatímabilinu efa ég ekki að það hafi opnast margir nýjir heimar, og margar nýjar hugmyndir orðið til. Munið þær, takið þá tilfinningu og þá hugmynd með ykkur. Og ég hvet ykkur til að taka þátt í að þróa og móta golfsöguna á Íslandi með sýn og markmið að leiðarljósi. Það er urmull tækifæri í boði.

Við erum á tímum mikillar nýsköpunar og tækni í golfinu og má merkja það sem dæmi á þeirri frumkvöðlastarfsemi sem kollegar ykkar og jafnvel kennarar hafa farið fyrir í þróun kennslu og tækni á borð við Elva Golf.

Það er ekkert sem segir að þið getið ekki með íslenskt hugvit náð að umbylta enn frekar í golfheiminum. Hingað er til okkar litið með alla þá framúrskarandi aðstöðu sem við bjóðum upp á í hermagolfi. Og af því að við erum stödd hér í Golfklúbbi Reykjavíkur þá er gaman að minnast til dæmis á Bása, sem GR hafði kjark til að reisa. Þetta var bylting á sínum tíma og alltaf er það eitthvað nýtt sem fær golf á Íslandi til að stækka um eina stærð.

Það er því þannig að árangur ykkar í kennslu verður fram á við ekki endilega mældur í tæknilegri útfærslu á sveiflunni, heldur einnig í gegnum heildarþjálfun og áhrif á samfélag og einstaklinga. Þið getið haft áhrif svo víða og sett ykkar mark fram á við, t.d. á áherslur klúbbsins sem þið starfið með, í kynningarleiðum á íþróttinni, hegðun og umgengni, öryggi, hvatningu til barna og unglinga og svona mætti lengi telja. Það hefur reynst mér vel að hlusta á ástríðuna þegar hún kallar. Þið finnið það. Það er þetta áreynslulausa sem ykkur langar mest að gera sem oftast, helst alla daga allan ársins.

**MARKMIÐ og FJÖLBREYTILEIKINN**

Ég get til dæmis deilt því með ykkur að ég þreytist ekki á að byggja upp golf á Íslandi, enda er krafturinn í fólkinu okkar með eindæmum. Við hvetjum hvert annað áfram. Og það á einmitt við um PGA Skólann á Íslandi þar sem okkar öflugasta fagfólk stendur vaktina.

Í dag vil ég nýti tækifærið og þakka PGA skólanum á Íslandi samstarfið og því að hafa fjölbreytileikann að leiðarljósi. Það að fleiri konur séu að útskrifast úr skólanum hverju sinni er til mikillar fyrirmyndar. Það er í takt við markmið golfhreyfingarinnar að kvenkylfingar séu 40% af heildinni fyrir árið 2027 og börn og unglingar 20% hlutfall af heildinni. Ég hvet ykkur kæru útskriftarnemendur að hafa það hugfast í kennslu og nálgun á iðkendum.

Og mér reyndar dettur í hug að vera með áskorun á ykkur nýútskrifuðu PGA kennarar því í dag er Ísland í þriðja sæti í Evrópu yfir hlutfall 18 ára og yngri skráða í golfklúbba. Þriðja sætið er frábært! Alveg frábært! En hér með skora ég á ykkur PGA kennara að koma okkur í fyrsta sætið í Evrópu! Eftir því verður tekið, því lofa ég!

Annað verðugt samtarfs verkefni vil ég nefna á degi sem þessum. Það er verkefnið **Golf 4 Disabled** sem ég veit að þið fenguð að kynnast er Mark Taylor frá EDGA kom hingað til lands á vegum PGA, Golfsamtökum fatlaðra og GSÍ.

Við þurfum nefnilega fjölbreytileika á svo marga vegu og er það von mín að þið PGA kennarar á Íslandi styðjið og stækkið með okkur 8- Stage Pathway verkefnið á vegum EDGA. Það þarf aðgerðir og vilja til að breyta og skapa mennningu án aðgreiningar með bestu mögulegu upplifun fyrir kylfinga með fötlun, hvort sem hún er sýnilega eða ekki.

Sem dæmi stigum við hjá Golfsambandinu tímamótaskref með því að halda mót fyrir fólk með ólíkar fatlanir í kringum Íslandsmótið okkar í Leirunni á síðasta ári. Á sama tíma og þið buðuð í fyrsta sinni upp á leiðsögn um völlinn. Við erum fólkið sem þróar og styrkir golf á Íslandi. Og þið eruð fólkið sem getur haft mikil áhrif á uppbyggingu málaflokks fatlaðra hér á landi. Einnig vil ég nefna börn af erlendum uppruna sem fara jafnvel á mis við það mikla íþróttastarf sem fram fer í þeirri umhverfi. Golfhreyfingin trúi ég getur opnað arma enn frekar og kynnt sig sem frábæran kost útiveru, samveru, áskorana og íþróttar sem nærir sálina og sefar hugann.

**GILDI OG KARAKTER**

Mig langar að lokum að senda ykkur út í daginn með hugvekju um gildi golfhreyfingarinnar, virðingu fyrir golfíþróttinni og háttsemi kylfinga og okkar eigin. Þið sem PGA Golfkennarar og fagfólk eruð áhrifamiklir einstaklingar í þeim efnum. Þið eruð andlit okkar út á við oftar en ekki. Þið eruð gjarnan fyrsta snerting við kylfinginn. Og við aukningu sem höfum upplifað undanfarin ár, verður það enn mikilvægara að kynna grunngildi og viðmið okkar góðu íþróttar. Ég þarf kannski ekki að tíunda það við ykkur sem hér hafa verið skóluð vel og mikið undanfarin ár. En ég leyfi mér að ítreka að ímynd golfsins er sterk, en ímyndina þarf að leira og styrkja með hverri kynslóð. Í dag er ímynd íþróttarinnar vonandi sú að börn, unglingar og konur rúmast á vellinum og vonandi erum við öll boðin velkomin. Andi golfíþróttarinnar endurspeglast vonandi líka í gildum golfhreyfingarinnar sem eru **Lífsgæði, Heiðarleiki, Jákvæðni og Agi.**
Og þið sem útskrifist hér í dag eruð sannir fulltrúar og fyrirmyndir íþróttarinnar. Ég hvet ykkur því til að lifa gildin okkar og kynna þegar færi gefst.

Gleymum því ekki að karaktereinkenni okkar sem starfa í golfhreyfingunni á Íslandi getur stundum skilað meiru að lokum en skorið á vellinum einstaka daga. Við munum öll hvaða karakterar hafa haft mótandi áhrif á okkur og oftar en ekki voru það einmitt kennarar sem sýndu ómælda þolinmæði, beittu aga en voru heiðarlegir og gáfu endurgjöf sem styrkti mann. Allt þetta minni ég ykkur á að getur skipt sköpum fyrir þá leikmenn sem við mótum til framtíðar. Vil ég hvetja ykkur að vera leiðtogar ykkar kynslóða og ykkar samfélags, með hjarta þjálfarans, þolinmæði kennarans og framtíðarsýn brautryðjandans.

Að lokum óska ég ykkur innilega til hamingju með áfangann og það framlag sem þið hafið þegar lagt af mörkum til golfhreyfingarinnar. Megi hlutirnir vaxa og dafna í ykkar höndum sem PGA kennarar, íslensku golfi og íslenskum kylfingum til heilla. Við hjá Golfsambandinu hlökkum til áframhaldandi samstarfs við ykkur.

Gangi ykkur vel og gleðilega þjóðhátíð!
Hulda Bjarnadóttir,
Forseti GSÍ